SuperSport-voorval: ‘Minister skuld ons ŉ verskoning’‘n Skermskoot uit die video van die voorval toe Ashwin Willemse tydens ‘n regstreekse uitsending van die Supersport-stel af gestap het. Die VF Plus het die bevinding verwelkom van adv. Vincent Maleka dat daar nie rassisme was in die voorval waar Ashwin Willemse verlede maand tydens ŉ regstreekse uitsending uit ŉ ateljee van SuperSport gestap het nie. Pieter Groenewald, leier van die VF Plus, het in ŉ verklaring gesê Tokozile Xasa, die minister van sport, en Mmusi Maimane, die leier van die DA, het die voorval onmiddellik as rassisme gebrandmerk ten koste van Willemse se mede-aanbieders, Naas Botha en Nick Mallett. “Maimane en minister Xasa het uiters onverantwoordelik opgetree deur Botha en Mallett sonder die korrekte feite voor te hou as rassiste. Dit bewys hulle is self behep met ras en hulle skuld nie net vir Botha en Mallett nie, maar die hele Suid-Afrika ŉ verskoning,” het Groenewald laat hoor. Hy meen dit is “nog te verstane dat die ANC sulke skadelike uitlatings sal maak, maar dit is nou duidelik dat die DA dieselfde narratief van wit bevoorregting teenoor swart agtergeblewenheid wil gebruik en misbruik met die aanloop tot aanstaande jaar se algemene verkiesing.” Maroela Media het vroeër berig Gideon Khobane, uitvoerende hoof van SuperSport, het gesê adv. Maleka het Maandag sy verslag oor die gebeure ingehandig. Volgens Khobane het Willemse “ongelukkig” besluit om nie deel te wees van die ondersoek nie. Hy het gesê die hersiening het bevind daar was geen rassistiese optrede deur Naas Botha en Nick Mallett nie. Volgens Khobane was daar geen geheime of openlike rassisme wat tot die voorval gelei het nie. “Die VF Plus wag op die verskoning van mnr. Maimane en minister Xasa.”